《和答董桂岩同年 其一》
明代·贺钦

谢病归来已十霜，閒中养就野夫狂。每寻瑶草和成药，自剪青荷制作裳。

几曲枯桐秋月白，一竿修竹暮烟苍。镜湖原是吾家水，还拟扁舟泛渺茫。

作者简介：（1437—1510）明辽东义州卫人，字克恭，号医闾。本籍定海，以戍乃居义州。少好学，成化二年进士。授户科给事中，因亢旱，上章极谏，寻告病归。读《近思录》有悟，乃师事陈献章，不复出仕。有《医闾集》。